Sandra Oh

Sandra Miju Oh (s. 20. heinäkuuta 1971 Nepean, Ottawa, Ontario) on Golden Globe -palkittu kanadalainen näyttelijä, joka on näytellyt urallaan teatterissa, elokuvissa ja televisiossa. Hän näytteli kymmenen kauden ajan Cristina Yangia sairaalasarjassa "Greyn anatomia", ja vuodesta 2018 hän on näytellyt MI6-agenttia sarjassa "Killing Eve". Hänen elokuviansa ovat olleet muun muassa "Toscanan auringon alla" ja "Sideways".
Oh teki historiaa vuonna 2018, kun hänestä tuli ensimmäinen aasialainen nainen, joka on saanut parhaan naispääosan Primetime Emmy -ehdokkuuden draamasarjasta "Killing Eve". Hänellä on myös viisi Emmy-ehdokkuutta parhaasta naissivuosasta. Oh on saanut uransa aikana kaksi Golden Globe -palkintoa ja yhden SAG-palkinnon.
Varhainen elämä.
Sandra Oh syntyi Ottawan esikaupunkialueella Nepeanissa. Hänen vanhempansa Joon-Soo ja Young-Nan olivat muuttaneet Etelä-Koreasta Kanadaan opiskelemaan. Hänen isänsä oli liikemies ja äitinsä biokemisti. Oh aloitti balettitanssin neljävuotiaana ja alkoi näytellä koulussa. Hänen ensimmäinen näytelmänsä oli "The Canada Goose", jossa hän esiintyi kymmenenvuotiaana.
Oh alkoi jo 15-vuotiaana näytellä ammattimaisesti, sillä hän sai sekä televisio-, teatteri- ja mainosrooleja. Hän olisi saanut high schoolin jälkeen täyden akateemisen stipendin Carletonin yliopistoon opiskelemaan journalismia. Oh kuitenkin hylkäsi mahdollisuuden ja päätti opiskella Kanadan kansallisessa teatterikoulussa. Oh’n mukaan hänen vanhempansa eivät pitäneet ratkaisusta, vaan he olivat stereotyyppisiä maahan­muuttajia, jotka halusivat lapsistansa lääkäreitä ja lakimiehiä.
Ura.
Oh teki läpimurtonsa, kun hänet valittiin yli tuhannen hakijan joukosta näyttelemään kanadalaisessa televisioelokuvassa "The Diary of Evelyn Lau" kidutettua, nuorta kiinalaisrunoilijaa Evelyn Lauta. Oh sai roolistansa Kanadan televisioakatemian Gemini-palkintoehdokkuuden parhaasta naispääosasta. Sen jälkeen Oh näytteli Mina Shumin ensielokuvassa "Double Happiness" (1994). Siitä hänet palkittiin Genie-palkinnolla parhaasta naispääosasta.
Oh muutti vuonna 1996 Hollywoodiin, missä hän pääsi näyttelemään Mr. Bean -elokuvassa "Bean – äärimmäinen katastrofielokuva" (1997). HBO:n urheilukomediarsarjassa Arliss Oh näytteli vuosina 1996–2002. Samaan aikaan hän myös esiintyi edelleen kanadalaisissa tuotannoissa ja näytteli elokuvissa "Punainen viulu" (1998) ja "Viimeinen ilta" (1998). Jälkimmäisestä hän sai uransa toisen Genie-palkinnon.
Oh näytteli 1990-luvun lopulla vierailevana näyttelijänä muutamissa televisiosarjoissa, kuten sarjoissa "Mullan alla" ja "Amyn lailla". Hän palasi myös teatterilavoille vuonna 1998, jolloin hän näytteli La Jolla Playhousessa sekä Off Broadway -tuotannossa "Stop Kiss", mistä hän sai Theatre World -palkinnon. Oh’n Hollywood-tuotantoja olivat muun muassa "Prinsessapäiväkirjat" (2001), "Big Fat Liar – valehtelija" (2002) ja "Full Frontal" (2002). Hän näytteli myös elokuvissa "Toscanan auringon alla" (2003), "Wilby Wonderful" (2004) ja "Hard Candy" (2005). Oh’n elokuvaura Yhdysvalloissa otti ison askeleen eteenpäin elokuvan "Sideways" (2004) myötä. Elokuva oli pienimuotoinen yllätysmenestyjä, ja Oh keräsi kehuja sivuosaroolistansa.
"Sidewaysin" ansiosta Oh sai roolin sairaalasarjasta "Greyn anatomia", joka alkoi vuonna 2005. Siinä hän näytteli kymmenen kauden ajan armottoman kunnian­himoista lääkäri Cristina Yangia. Yang oli sarjan suosituimpia hahmoja, ja Oh voitti siitä vuonna 2006 sekä Golden Globen että SAG:n. Hän oli ehdolla Emmyyn viisi kertaa. Oh ääninäytteli "Greyn anatomian" rinnalla muun muassa aikuisten animaatio­sarjassa "American Dad!", animaatiokomediasarjassa "Finias ja Ferb" ja lastensarjassa "Peg + Cat".
Oh näytteli kanadalaisissa elokuvissa "Blindness" (2008) ja "Defendor" (2009) sekä elokuvassa "Rabbit Hole – takaisin elämään" (2010). Elo­kuvassa "Tammy" (2014) Oh’lla oli puolestaan komediallinen rooli. Oh näytteli vuonna 2016 kolmessa elokuvassa. Niihin kuuluivat myös hänen tuottamansa animaatioelokuvaa "Window Horses" sekä "Catfight".
Oh sai vuonna 2018 roolin jännityssarjasta "Killing Eve", missä hän näyttelee kyllästynyttä MI5-agenttia Eve Polastria, joka pyrkii pakkomielteisesti pysäyttämään venäläisen salamurhaajan. Oh on saanut sarjasta lukuisia palkintoja sekä laajaa ylistystä. Golden Globen hän voitti vuonna 2019, ja hän oli ehdolla parhaan naispääosan Emmyyn ensimmäisenä syntyperältään aasialaisena näyttelijänä.
Yksityiselämä.
Sandra Oh ja yhdysvaltalainen elokuvaohjaaja Alexander Payne seurustelivat viiden vuoden ajan. He menivät naimisiin 1. tammikuuta 2003 ja erosivat joulukuussa 2006.